AZ EURÓPAI PARLAMENT ÉS TANÁCS 397/2009/EK RENDELETE
(2009. május 6.)
az Európai Regionális Fejlesztési Alapról szóló 1080/2006/EK rendeletnek az energiahatékonyságba és a megújuló energiaforrásokba való lakásberuházások támogathatósága tekintetében történő módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 162. cikkére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
tekintettel a Régiók Bizottságával történt konzultációra,
a Szerződés 251. cikkében (2) megállapított eljárásnak megfelelően,
mivel:
(1)
Európa hosszú távú növekedési potenciáljának megerősítése érdekében 2008. november 26-án a Bizottság közleményt fogadott el az európai gazdaságélénkítési tervről, amely kitér az épületek energiahatékonyságának javítását célzó beruházások fontosságára, beleértve a lakásszektort is.
(2)
Az Európai Regionális Fejlesztési Alap (ERDF) csak az Európai Unióhoz 2004. május 1-jén vagy azt követően csatlakozó tagállamok esetében finanszíroz a lakásszektornak - az energiahatékonyságot is beleértve - nyújtott támogatásokat, amennyiben teljesítik az 1080/2006/EK európai parlamenti és tanácsi rendelet (3) 7. cikke (2) bekezdésében meghatározott feltételeket. A lakásszektornak nyújtott energiahatékonysági és megújuló energiával kapcsolatos beruházásokat valamennyi tagállam számára hozzáférhetővé kell tenni.
(3)
Támogatást kell nyújtani azon beruházásoknak, amelyek állami rendszerek keretében valósulnak meg, az energia-végfelhasználás hatékonyságáról és az energetikai szolgáltatásokról szóló, 2006. április 5-i 2006/32/EK európai parlamenti és tanácsi irányelv (4) célkitűzéseivel összhangban.
(4)
Annak biztosítása érdekében, hogy a Szerződés 158. cikkében meghatározott kohéziós politika célkitűzései megvalósuljanak, a támogatásoknak a társadalmi kohéziót kell erősíteniük.
(5)
Az Európai Számvevőszék a 2007. évre vonatkozó éves jelentésében azt javasolta, hogy a jogalkotó hatóságok és a Bizottság készüljenek fel a jövőbeli kiadási programok megtervezésének felülvizsgálatára annak kellő megfontolásával, hogy egyszerűbbé tegyék a támogatható költségek számításához alapul vett tényezőket és a „ténylegesen felmerült költségek” visszatérítése helyett minél gyakrabban átalányösszegű vagy átalányalapú kifizetéseket alkalmazzanak.
(6)
Az ERDF által támogatott műveletek irányításában, igazgatásában és ellenőrzésében szükséges egyszerűsítés érdekében - különösen, ha a visszatérítési rendszer eredményalapú - három újabb támogatható költségtípust kell bevezetni, nevezetesen a közvetett költségeket és az egységköltség alapú átalányösszegű, illetve átalányalapú kifizetést.
(7)
A támogatható kiadásokkal kapcsolatos jogbiztonság megteremtése érdekében ezeket az újabb támogatható költségtípusokat az ERDF-ből származó valamennyi támogatásra alkalmazni kell. Ennek megfelelően ezeket az 1080/2006/EK rendelet hatályba lépése napjától, azaz 2006. augusztus 1-jétől visszamenőleges hatállyal szükséges alkalmazni.
(8)
Az 1080/2006/EK rendeletet ezért megfelelően módosítani kell,
ELFOGADTA EZT A RENDELETET:
1. cikk
Az 1080/2006/EK rendelet a következőképpen módosul:
1.
A 7. cikk a következő bekezdéssel egészül ki:
„(1a) Az egyes tagállamokban a meglévő lakásállományban az energiahatékonyság fokozására és a megújuló energiák használatára fordított lakásberuházási kiadások a teljes ERDF-juttatás 4 %-áig támogathatók.
A társadalmi kohézió erősítése érdekében a tagállamok a támogatható lakásállomány kategóriáit a nemzeti szabályokban határozzák meg, az 1083/2006/EK rendelet 56. cikkének (4) bekezdésével összhangban.”
2.
A 7. cikk (2) bekezdése bevezető mondatának helyébe a következő szöveg lép:
„(2) A lakásberuházási kiadások - az (1a) bekezdésben meghatározottak szerint az energiahatékonyság és a megújuló energiák használata kivételével - kizárólag az Európai Unióhoz 2004. május 1-jén vagy ezután csatlakozott tagállamok esetében, és az alábbi feltételek mellett támogathatók:”
3.
A 7. cikk a következő bekezdéssel egészül ki:
„(4) A támogatások esetében az alábbi költségekhez járul hozzá az ERDF, amennyiben azok a számviteli szabályokat is magukban foglaló nemzeti szabályokkal összhangban merültek fel, valamint az alábbi konkrét feltételek mellett:
i.
a műveletek átalányalapon meghatározott közvetett költségei, a műveletre bejelentett közvetlen költségek legfeljebb 20 %-áig;
ii.
a tagállam által megállapított egységköltség alkalmazásával számított átalányalapú költségek;
iii.
adott művelet össz- vagy részköltségének fedezésére átalányösszegben meghatározott költségek.
Az i., ii. és iii. pontban kifejtett opciók csak abban az esetben kombinálhatók, ha a támogatható költségek különböző kategóriáit érintik, vagy ugyanazon művelet különböző projektjeinél használják fel őket.
Az i., ii. és iii. pontban szereplő költségeket előzetesen, tisztességes, méltányos és ellenőrizhető számítás alapján kell megállapítani.
Az iii. pontban szereplő, átalányösszegben meghatározott költség nem haladhatja meg az 50 000 EUR-t.”
2. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
Az 1. cikk (3) bekezdését azonban 2006. augusztus 1-jétől kezdődően kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2009. május 6-án.